માસીની આજ્ઞા માથે ચઢાવતી હોય તેમ માધવીએ માથું હલાવીને હા તો પાડી જ પણ સાથે સાથે તમામ સમાન આવી ગયો છે તે ચેક કરીને પોતે જ માસીના રૂમનું બારણું બંધ કરતી ગઈ. માધવીના જવાની રાહ જોઈ રહી હોય તેમ આરતીએ બાથરૂમમાં જઈ ગીઝર ઓન કર્યું ને બીજી તરફ પોતાના સામાનમાં રહેલી એક એલ્યુમિનીયમની નાની પેટી બહાર કાઢી. જીવની જેમ જાળવતી આ પેટી પર લગાવેલું તાળું એને ખોલ્યું. લાગ્યું હતું કે કદાચ હવે ક્યારેય એની જરૂર ન રહે પણ ના, વર્ષોથી ન થયેલી સાધના આદરવાનો યોગ ફરી મંડાઈ રહ્યો હતો.